Inntektene stuper for Oslo Universitetssykehus i takt med at pasienter overføres til andre sykehus.

Derfor må også sykehuset spare penger, først og fremst ved å kutte i antall ansatte.

– Antallet ansatte skal ned. På lengre sikt kan det dreie som om noen tusen. Da snakker vi om flere år fram i tid, sier styreleder Göran Stiernstedt.

Oslo universitetssykehus Ekspandér faktaboks Oslo universitetssykehus eies av Helse Sør-Øst og består av blant annet Aker sykehus, Ullevål sykehus, Rikshospitalet og Radiumhospitalet.

Oslo universitetssykehus leverer spesialisthelsetjenester og ivaretar både lands-, regions- og lokalfunksjoner.

Sykehuset er landets største med over 20 000 ansatte og har et budsjett på 18 milliarder kroner.

Skal spare 500 millioner

Underskudd på 800 millioner

Budsjettforslaget som ble lagt fram i torsdagens styremøte, viste at sykehuset styrer mot et underskudd på 800 millioner kroner både i 2012 og 2013.

Så store røde tall ville ikke styret godta og flertallet krevde at administrasjonen legger fram et nytt forslag i løpet av to uker.

– Sparing truer Oslo-sykehusene

Ute av kontroll

Leder i Fremskrittspartiet Siv Jensen mener regjeringens sykehuspolitikk har kommet helt ut av kontroll.

– Det er pasientene i hovedstadsområdet som blir skadelidende av dette, sier Jensen.

Hun mener det hele er et spørsmål om å gi sykehuset mer penger.

– Det er to problemstillinger. Det ene er det som vi blant annet ser her i Oslo, hvor det skal spares 500 millioner kroner i år. Ingen må late som om det ikke går ut over pasientene. Derfor krever dette en umiddelbar tilleggsbevilgning.

– I tillegg ser vi at de fleste helseforetak rundt i landet har økonomiske problemer, noe som betyr at helseøkonomien ikke er god nok, sier Jensen.

Kan ikke gjøre endringer

Men regjeringen har ikke tenkt å komme med noen ekstrasjekk, sier statssekretær Robin Kåss (Ap).

– Det vi ser nå er at Oslo Universitetssykehus ligger an til å bruke mer enn det som fordelingen mellom de ulike regionene, skulle tilsi, sier Kåss.

Han mener sykehuset må gjennom en omstilling.

– Men den omstillingen må skje på en god måte slik at vi tar vare på de ansatte og samtidig gjør at vi får bedre pasientbehandling. Vi kan ikke gjøre endringer som går på bekostning av alle de andre sykehusene i Norge, sier Kåss.

– Nå har regjeringen lagt seg ut med halve Vestlandet som følge av konflikten rundt en del lokalsykehus. De trenger ikke å legge seg ut med hele Østlandet i tillegg, avslutter Siv Jensen (Frp).